'Roekelose' Waratahs-haker lank geskors | Netwerk24
Tolu Latu se gebrek aan dissipline kan teen hom tel wanneer die Wallabies se Wêreldbeker-groep later vanjaar gekies word.Foto: Getty Images
Die Waratahs-haker Tolu Latu is vir ses Superrugby-wedstryde geskors nadat 'n Sanzaar-tugkomitee hom skuldig bevind het aan roekelose spel.
Latu het die afgelope naweek, in die Waratahs se naelskraapse sege oor die Sunwolves in Tokio, op gevaarlike wyse by 'n losskrum ingedons. Die Sunwolves-voorspeler Ed Quirk het as gevolg daarvan sy knieligamente beseer, wat hom vir tot agt weke op die krukkelys sal hou.
Die skeidsregter het nie die voorval tydens die wedstryd raakgesien nie, maar die uitwysbeampte was agterna van mening dat Latu se oortreding 'n rooi kaart werd was.
Luidens 'n Sanzaar-verklaring word Latu se oortreding in 'n ernstige lig beskou, omdat die slagoffer (Quirk) in 'n weerlose posisie was.
'n Oortreding soos Lotu s'n sou gewoonlik tot 'n skorsing van tien weke lei, maar sy berou en die feit dat sy laaste dissiplinêre oortreding drie jaar terug was, het as versagting in sy straf gedien, sê die verklaring.
Tolu Latu (heel regs) kry die trekpas in die Bledisloebeker-toets teen die All Blacks in Yokohama verlede jaar.Foto: Getty Images
Hoewel Latu se vorige Superrugby-oortreding drie jaar terug was, is sy geel kaart in verlede jaar se Bledisloebeker-toets teen die All Blacks nog vars in die geheue.
Latu is in Yokohama van die veld gestuur nadat hy die All Black-haker Codie Taylor in die gesig gestamp het. Daardie oortreding het grootliks tot die Wallabies se ondergang gelei.
Dissiplinêre oortredings soos dié en sy onvermoë om sy slotte gereeld in die lynstane te vind, kan dié 26-jarige haker dalk nog sy plek in Australië se Wêreldbeker-groep kos.